(Ministru kabineta

2014. gada

rīkojums Nr.            )

**Valsts pārvaldes politikas attīstības pamatnostādņu**

**2014.–2020. gadam kopsavilkums**

**Ievads**

Ievērojot Deklarācijas par Laimdotas Straujumas vadītā Ministru kabineta iecerēto darbību 27., 28. un 29.punktā noteikto (Turpināsim veidot profesionālu, efektīvu, modernu, uz rezultātu orientētu valsts pārvaldi, veicinot attālinātā darba iespējas, ieviešot e-pārvaldes principus publisko pakalpojumu sniegšanā, panākot uzlabojumus "Network Readiness" indeksa reitingā; Regulāri izvērtēsim administratīvo slogu un sniegsim priekšlikumus tā mazināšanai; Veicināsim efektīvāku reģionu institucionālās un teritoriālās sistēmas darbību valsts pārvaldes un reģionālās attīstības jautājumu risināšanā), Valsts kanceleja ir izstrādājusi „Valsts pārvaldes politikas attīstības pamatnostādnes 2014.-2020.gadam”.

Lai izvērtētu Latvijā paveikto valsts pārvaldē pēdējos septiņos gados un ekonomiskās krīzes ietekmi uz valsts pārvaldes attīstību, Valsts kanceleja 2012. gadā pasūtīja pētījumu "Valsts pārvaldes novērtējums"***[[1]](#footnote-1)*** (2013.gadā tas tika turpināts). Pētījums ietvēra pamatnostādņu "Valsts pārvaldes politikas attīstības pamatnostādnes 2008.–2013. gadam. PĀRVALDES KVALITĀTE UN EFEKTIVITĀTE" un plāna "Pasākumu plāns valsts pārvaldes sistēmas un civildienesta optimizēšanai" gala novērtējumu (*ex-post*). Ar detalizētiem pētījuma rezultātiem var iepazīties Valsts kancelejas mājaslapā (<http://www.mk.gov.lv/lv/esstrukturfondi/vk-realizetie-projekti/strukturaloreformuistenosana/reformu-novertejumi-un-petijumi/>).

Lai gan plānošanas periodā ieviesta virkne jaunu iniciatīvu, veiktas reformas valsts pārvaldes institucionālajā kārtībā un cilvēkresursu politikā, 2014.­–2020. gada plānošanas perioda pamatnostādnēs ir ietverti daudzi ar valsts pārvaldi un tās darbības efektivitāti saistīti jautājumi – attīstības plānošana un finanšu vadība, institucionālie jautājumi, pakalpojumu kvalitāte un pieejamība, valdības centra stiprināšana, valsts pārvaldes funkciju decentralizēšana, kvalitātes vadība, administratīvā sloga samazināšana, valsts un privātā partnerība, cilvēkresursu attīstība, pilsoniskās sabiedrības stiprināšana un citi aktuāli jautājumi. Tādējādi pamatnostādnes izstrādātas, balstoties uz ieviesto reformu izvērtējumu un pastāvošo problēmu analīzi.

Ievērojot minēto un balstoties uz ieviesto reformu izvērtējumu un problēmu analīzi, noteikts valsts pārvaldes politikas attīstības mērķis un tam atbilstošie rīcības virzieni.

Mērķis: **Efektīva, pieejama, inovatīva, profesionāla un uz rezultātu vērsta valsts pārvalde.**

Apakšmērķi:

1. Nodrošināta pilnvērtīga klātienes un neklātienes pakalpojumu pieejamība, vienlaikus ieviešot racionālu un pareizu[[2]](#footnote-2) valsts pārvaldes administratīvo un institucionālo struktūru.

2. Profesionāli, motivēti un godīgi valsts pārvaldē nodarbinātie.

3. Efektīvi funkcionējoša attīstības plānošanas sistēma, kas īstenota, orientējoties uz rezultātiem un pamatojoties uz kvalitatīvu ietekmes novērtējumu.

4. Valsts pārvalde un sabiedrība sadarbojas, kā arī nodrošina efektīvu informācijas apmaiņu un viedokļu saskaņošanu un inovāciju ieviešanu valsts pārvaldes darbā.

5. Efektīva un sabiedrības vajadzībām atbilstoša pašvaldību attīstība.

**I. Politikas un darbības rezultāti un to rezultatīvie rādītāji**

|  |  |  |  |  |
| --- | --- | --- | --- | --- |
| **Politikas mērķis** | **Efektīva, pieejama, inovatīva, profesionāla un uz rezultātu vērsta valsts pārvalde** | | | |
| **Politikas rezultāts** | **Rezultatīvais rādītājs (Latvi­jas novērtējums atsevišķos *WGI*[[3]](#footnote-3) parametros)** | **2013. gads** | **2017. gads** | **2020. gads** |
| Valsts pārvalde Latvijā ir pieejama, inovatīva, profesionāla un uz rezultātu vērsta | Publiskās pārvaldes efektivitāte | 0,83 (2012) | 0,90 | 1,00 |
| Likumdošanas kvalitāte | 1,00 (2012) | 1,15 | 1,30 |
| Valsts pārvaldē nodarbināto skaits ir atbil­stošs vajadzībām un ar tendenci nepalielināties | Vispārējās valdības sektorā nodarbināto īpat­svars no kopējā iedzīvo­tāju skaita | 9,1 % | 8,6 % | 8 % |
| **Darbības rezultāti** | **Rezultatīvais rādītājs** | **2013. gads** | **2017. gads** | **2020. gads** |
| Nodrošināta pilnvērtīga klātienes un neklātienes pakalpojumu pieejamība | Latvijas vērtējums e-pārvaldes indeksā (vieta)[[4]](#footnote-4) | 31 (2014) | 28 | 23 |
| Valsts pārvaldē strādā profe­sionāli, motivēti un godīgi nodarbinātie | Atlīdzības (valsts un pašvaldības) īpatsvars IKP | 7,5 % | 7,1 % | 6,8 % |
| Tādu darbinieku īpatsvars no visiem pārvaldes darbiniekiem, kuri ir motivēti strādāt valsts pārvaldē (izlases aptauja) | X[[5]](#footnote-5) | X | X |
| Profesionālo kompetenci paaugstinājušo personu skaits labāka regulē­juma izstrādē mazo un vidējo komersantu atbalsta, korup­cijas novēršanas un ēnu ekono­mikas mazināša­nas jomās | 0 | 4000 | 17 598 |
| Attīstības plānošanas sistēma ir efektīva, īstenota, orientējoties uz rezultātiem un pamatojoties uz kvalitatīvu ietekmes novērtējumu | Nacionālā attīstības plāna (NAP) īsteno­šanai piešķirtā finansējuma īpatsvars no NAP plānotā nepieciešamā finansējuma | 0 % | 40 % | 100 % |
| To pamatnostād­ņu īpatsvars, kurām ir veikts ārējs ietekmes novērtējums | X[[6]](#footnote-6) | 100 % | 100 % |
| Valsts pārvalde un sabiedrība sadarbojas, ievieš inovācijas valsts pārvaldē, kā arī nodrošina efektīvu informācijas apmaiņu | Izstrādāts un ieviests vieno­tais tiesību aktu projektu izstrā­des un saskaņo­šanas portāls | – | X | – |
| Latvijas vērtējums e-līdzdalības indeksā (vieta)[[7]](#footnote-7) | 24 (2014) | 20 | 16 |
| Nodrošināta efektīva pašvaldību attīstība, kas līdzsvarota ar pieejamajiem resursiem un samērojama ar iedzīvotāju vajadzībām | Pašvaldību finansiālās kapacitātes novērtējums autonomo funkciju veikšanai (%) | 34  (2011) | 37 | 39 |

**II. Rīcības virzieni**

Rīcības virzieni pamatnostādņu īstenošanai izstrādāti, pamatojoties uz iepriekšējā plānošanas perioda modeli, kas norādīja galvenos attīstības elementus un kurā minēto uzdevumu īstenošana saglabājusi savu aktualitāti arī šajā plānošanas periodā. Izstrādātie rīcības virzieni un tajos veicamie uzdevumi ir saskaņoti ar NAP 2020, kā arī ietver būtisku uzdevumu Latvijai šajā plānošanas periodā – pievienošanos *OECD*.

Ir šādi rīcības virzieni pamatnostādņu īstenošanai:

1. Pārvaldes kvalitāte – pakalpojumi un institucionālā sistēma:

1.1. valdības centra stiprināšana;

1.2. valsts pārvaldes institūciju darbības un pakalpojumu kvalitātes uzlabošana;

1.3. kvalitātes vadības sistēmas attīstība;

1.4. administratīvā sloga samazināšana;

1.5. valsts pārvaldes institūciju darba organizācijas un sadarbības pilnveidošana reģionos.

2. Cilvēkresursu politikas attīstība:

2.1. mazas un profesionālas valsts pārvaldes attīstība.

3. Attīstības plānošana un finanšu vadība:

3.1. attīstības plānošanas sistēmas attīstība;

3.2. finanšu vadības un stratēģiskās plānošanas uzlabošana;

3.3. politikas plānošanas un likumdošanas procesa sasaiste.

4. Inovācijas, sabiedrības līdzdalība un sadarbība valsts pārvaldē:

4.1. inovāciju radīšana un izmantošana valsts pārvaldē;

4.2. sabiedrības tiesiskās apziņas stiprināšana un iesaistīšana lēmumu pieņemšanas procesos un mūsdienīgas komunikācijas nodrošināšana;

4.3. valsts un privātā sektora sadarbības uzlabošana;

4.4. valsts pārvaldes attīstības pieredzes apmaiņas nodrošināšana.

5. Pašvaldību sistēmas attīstība:

5.1. vispārīgie jautājumi pašvaldību darbības pilnveidošanai;

5.2. valsts pārvaldes funkciju decentralizācija.

**III. Ietekme uz valsts un pašvaldību budžetiem**

Lai īstenotu pamatnostādnēs ietvertos pasākumus un uzdevumus, plānots izmantot gan valsts budžeta finansējumu, gan piesaistīt Eiropas Savienības finanšu līdzekļus. Dažu pamatnostādnēs ietverto pasākumu īstenošanai būs papildus nepieciešami valsts un pašvaldību budžeta līdzekļi. Jautājums par papildu finansējuma piešķiršanu no valsts budžeta noteiktu uzdevumu īstenošanai tiks skatīts Ministru kabinetā likumprojekta "Par vidēja termiņa budžeta ietvaru 2016., 2017. un 2018. gadam" un likumprojekta "Par valsts budžetu 2016. gadam" sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem jaunajām politikas iniciatīvām atbilstoši valsts budžeta finansiālajām iespējām. Papildus detalizēts finansējuma izvērtējums tiks veikts, plānojot konkrētās aktivitātes.

Pasākumus, kas saistīti ar tiesību aktu un politikas plānošanas dokumentu izstrādi, kā arī informatīvo ziņojumu sagatavošanu, institūcijas īsteno tām piešķirto valsts budžeta līdzekļu ietvaros.

Pamatnostādnēs noteikto pasākumu izmaksas:

1. Vienotā tiesību aktu projektu izstrādes un saskaņošanas portāla izmaksas – portāla izveidei paredzēts daļējs valsts finansējums 866 588 *euro* apmērā (attiecīgi 2014., 2015. gadam 284 574 *euro* un 2016. gadam 297 440 *euro*).

2.*Ex-ante* novērtējuma par valdības centra stiprināšanas iespējām izmaksas – izpilde tiek finansēta no Eiropas Sociālā fonda projekta "Administra­tīvā sloga samazināšana un administratīvo procedūru vienkāršošana" (projekta identifikācijas Nr. 1DP/1.5.1.2.0/08/IPIA/SIF/001) līdzekļiem, kurā 85 % no projekta finansē Eiropas Savienība ar Eiropas Sociālā fonda starpniecību un 15 % – Latvijas valsts budžets. Aktivitāti administrē Valsts kanceleja sadarbībā ar Sabiedrības integrācijas fondu, plānotais finansējums – 71 145 *euro*.

3. Rīcības virziena "Sabiedrības tiesiskās apziņas stiprināšana un iesaistīšana lēmumu pieņemšanas procesos un mūsdienīgas komunikācijas nodrošināšana" pasākumi tiks īstenoti 2014.–2016. gadam piešķirtā valsts budžeta līdzekļu ietvaros – kopumā 644 165 *euro*. Jautājums par turpmākajos gados papildus nepieciešamo finansējumu 2 756 760 *euro* apmērā tiks skatīts Ministru kabinetā likumprojekta "Par vidēja termiņa budžeta ietvaru" un likumprojekta par valsts budžetu kārtējam gadam sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieprasījumiem.

4. Papildus NAP 2020 īstenošanas ietvaros pamatnostādņu uzdevuma "Regulāras Latvijas konkurētspējas izvērtējumu veikšanas sistēmas nodrošinā­šana un nepieciešamo pasākumu identificēšana konkurētspējas jautājumos, tai skaitā attiecībā uz administratīvā sloga novēršanu un korupcijas risku mazināšanu" indikatīvais finansējums ir 1 090 858 *euro*, un to paredzēts segt no valsts budžeta. Jautājums par attiecīgo finansējumu tiks skatīts Ministru kabinetā likumprojekta "Par vidēja termiņa budžeta ietvaru" un likumprojekta par valsts budžetu kārtējam gadam sagatavošanas procesā vienlaikus ar visu ministriju un citu centrālo valsts iestāžu jauno politikas iniciatīvu pieprasījumiem.

5. Pasākums "Izstrādāt un ieviest valsts pārvaldē nodarbināto apmācību moduli profesionālās pilnveides pasākumu un koncepcijas "Valsts pārvaldes cilvēkresursu attīstības koncepcija" īstenošanas ietvaros" mazo un vidējo komersantu atbalsta, korupcijas novēršanas un ēnu ekonomikas mazināšanas jomās tiks īstenots piešķirto valsts budžeta līdzekļu ietvaros. Eiropas Savienības fondu finansējums ar valsts budžeta līdzfinansējumu indikatīvi ir 9 491 392 *euro*.

**IV. Pārskatu sniegšanas un novērtēšanas kārtība**

Pārskatu sniegšana par pamatnostādņu īstenošanu notiek pamatnostādņu darbības vidusposmā un beigu posmā. Informatīvo ziņojumu par pamatnostādņu ieviešanas gaitu (vidusposma ziņojums) Valsts kanceleja iesniegs Ministru kabinetā līdz 2018. gada 1. jūlijam.

Līdz 2021. gada 1. jūlijam Valsts kanceleja sagatavos un iesniegs Ministru kabinetā informatīvo ziņojumu par pamatnostādņu īstenošanu un izstrādās priekšlikumus valsts pārvaldes politikas attīstībai turpmākajiem gadiem.

Ministru prezidente Laimdota Straujuma

Iesniedzējs:

Ministru prezidente Laimdota Straujuma

Vizē:

Valsts kancelejas direktore Elita Dreimane

2014.12.08. 13:52

1606

Pētersone 67082909

[ance.petersone@mk.gov.lv](mailto:ance.petersone@mk.gov.lv)

1. Pētījums veikts Valsts kancelejas administrētā projekta "Atbalsts strukturālo reformu ieviešanai valsts pārvaldē" (identifikācijas Nr. 1DP/1.5.1.1.1./10/IPIA/CFLA/004/002) aktivitātes Nr. 3.2. "Strukturālo reformu ieviešanas ietekmes novērtēšana" ietvaros, "Valsts pārvaldes politikas novērtējums", <http://www.mk.gov.lv/lv/esstrukturfondi/vk-realizetie-projekti/strukturaloreformuistenosana/reformu-novertejumi-un-petijumi/> [↑](#footnote-ref-1)
2. Apakšmērķis izstrādāts, pamatojoties uz E. Levita Valsts pārvaldes iekārtas likuma koncepcijā minētajiem galvenajiem valsts pārvaldes politikas attīstības pamatelementiem (Publicēts: "Latvijas Vēstnesis", 2002, 96. nr.) "(3) pareiza pārvaldes institucionālā un hierarhiskā uzbūve, (4) pareizas pārvaldes lēmumu pieņemšanas procedūras." Vienlaikus E. Levits skaidro, ka "valsts pārvaldes institucionālā un hierarhiskā sistēma un lēmumu pieņemšanas procedūras uzskatāmas par "pareizām" tad, ja tās efektīvi nodrošina demokrātiskās valsts iekārtas noteiktu pamatprincipu (it sevišķi demokrātiskās kontroles un tiesiskuma principu) īstenošanu. Piemēram, ja lēmumu pieņemšanas procedūras nenodrošina efektīvu lietderības un tiesiskuma pēckontroli, tās nav uzskatāmas par "pareizām" – tās ir "nepareizas" un tādēļ jālabo. Šajā sakarā jānoraida sabiedrībā bieži izplatītais uzskats, ka, lai atrisinātu problēmu, "jāpieņem jauns (piemēram, Civildienesta, Valsts pārvaldes vai cits) likums". Jādiskutē ir nevis par to, vai nepieciešams (jauns) likums, bet gan par to, kāds būtu "pareizs likums", resp. par to, kāds būtu "pareizs" likumā noteikts problēmas risinājums." [↑](#footnote-ref-2)
3. Pasaules pārvaldes rādītāji, http://info.worldbank.org/governance/wgi/index.aspx#home [↑](#footnote-ref-3)
4. ANO e-pārvaldes indekss, http://unpan3.un.org/egovkb/en-us/Data/Country-Information/id/93-Latvia [↑](#footnote-ref-4)
5. Situācija tiks vērtēta, sākot no 2014./2015. gada [↑](#footnote-ref-5)
6. Pārresoru koordinācijas centrs veiks datu aprēķināšanu [↑](#footnote-ref-6)
7. ANO e-pārvaldes indekss, http://unpan3.un.org/egovkb/en-us/Data/Country-Information/id/93-Latvia [↑](#footnote-ref-7)